KOMISIJOS REGLAMENTAS (EB) Nr. 940/2005
2005 m. birželio 20 d.
nustatantis sąlygas, kuriomis gali būti priimami eksporto pažymėjimų prašymai paukštienos sektoriuje
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 16 d. Komisijos reglamentą (EB) Nr. 1372/95, nustatantį išsamias eksporto licencijų sistemos įgyvendinimo paukštienos sektoriuje taisykles (1), ypač į jo 3 straipsnio 4 dalį,
kadangi:
(1)
Reglamentu (EB) Nr. 1372/95 numatomos ypatingosios priemonės, kai eksporto pažymėjimų prašymai yra susiję su kiekiais ir (arba) išlaidomis, viršijančiais ar galinčiais viršyti įprastinius pardavimo kiekius, atsižvelgiant į ribas, nustatytas Tarybos reglamento (EEB) Nr. 2777/75 8 straipsnio 11 dalyje (2) ir (arba) su tuo susijusias išlaidas per tam tikrą laikotarpį.
(2)
Kai kurių paukštienos produktų sektoriaus rinkai būdingas tam tikras nepastovumas. Dėl neišvengiamų dalinių eksporto grąžinamųjų išmokų už šiuos produktus pakeitimų eksporto pažymėjimų prašymus imta teikti spekuliatyviais tikslais. Dėl pažymėjimų išdavimo kiekiams, prašytiems 2005 m. birželio 13-17 d. ir birželio 20 d. gali būti viršyti įprastiniai šių produktų pardavimo kiekiai. Yra pagrindas atmesti tuos prašymus, pagal kuriuos dar nebuvo išduoti šių produktų eksporto pažymėjimai,
PRIĖMĖ ŠĮ REGLAMENTĄ:
1 straipsnis
Netenkinami paukštienos sektoriaus eksporto pažymėjimų prašymai, pateikti 2005 m. birželio 13-17 d. ir birželio 20 d., remiantis Reglamentu (EB) Nr. 1372/95, kurių pagrindu atitinkamai nuo 2005 m. birželio 22 d. ir nuo birželio 29 d. turėjo būti išduoti eksporto pažymėjimai trečiai kategorijai, nurodytai minėto reglamento I priede.
2 straipsnis
Šis reglamentas įsigalioja 2005 m. birželio 21 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. birželio 20 d.